劉繇棄軍遁逃，諸郡守皆捐城郭奔走。吳郡人嚴白虎等眾各萬餘人，處處屯聚。吳景等欲先擊破虎等，乃至會稽。策曰：「虎等群盜，非有大志，此成禽耳。」遂引兵渡浙江，據會稽，攻破虎等。盡更置長吏，策自領會稽太守，復以吳景為丹楊太守，以孫賁為豫章太守，分豫章為廬陵，以賁弟輔為廬陵太守，丹楊朱治為吳郡太守。以彭城張昭、廣陵張紘、秦松、陳端等為謀士。